**ELŐTERJESZTÉS**

**Tiszavasvári Város Önkormányzata**

**Képviselő-testületeinek**

**2022. augusztus 30-án tartandó rendkívüli testületi ülésére**

Az előterjesztés tárgya: Szándéknyilatkozat a víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásáról

Melléklet:

A napirend előterjesztője: Szőke Zoltán polgármester

Az előterjesztést készítette: Petruskáné dr. Legeza Tímea aljegyző

Az előterjesztés ügyiratszáma: TPH/12498/2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
|  |  |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
|  |  |  |

Egyéb megjegyzés:

Tiszavasvári, 2022. augusztus 26.

**Petruskáné dr. Legeza Tímea**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

Témafelelős: Petruskáné dr. Legeza Tímea

**ELŐTERJESZTÉS**

**- a Képviselő-testülethez -**

**Szándéknyilatkozat a víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásáról**

**Tisztelt Képviselő-testület!**

**I. Előzmények:**

I.1 A Magyar Energetikai és Közmű-szabályozási Hivatal (MEKH) VKEFFO/8893-19/2021. és VKEFFO/8893-19/2021. ügyiratszámú határozataival **Szorgalmatos Község és Tiszavasvári Város** területén közműves szennyvízelvezetés és –tisztítás, valamint közműves ivóvízellátás szolgáltatás végzésére a **Nyírségvíz Zrt-t jelölte ki közérdekű üzemeltetőként, 2022. január 1. napjától 2022. december 31. napjáig.**

Ezzel egyidejűleg a Magyar Energetikai és Közmű-szabályozási Hivatal **kötelezte** az **ellátásért felelős** **Tiszavasvári és Szorgalmatos** **önkormányzatokat**, hogy a közérdekű üzemeltetés időtartamának vége előtt 120 nappal, azaz **legkésőbb 2022. szeptember 2. napjáig** valamely szolgáltatói engedéllyel rendelkező víziközmű-szolgáltatóval **kössenek a települések víziközműveinek üzemeltetésére vonatkozó üzemeltetési szerződést.**

A Képviselő-testület 173/2022. (VI.16.) Kt. számú határozatával felhatalmazott arra, hogy egyeztetéseket kezdeményezzek arra vonatkozóan, hogy **fennállnak-e az önkormányzati tulajdonú víziközmű vagyon és ahhoz tartozó feladatellátási kötelezettség Magyar Állam terhére történő átruházásának követelményei,** illetve az **milyen feltételekkel valósulhat meg.**

**II. Egyeztetési folyamat és eredménye**

Fentiek alapján **2022. június 21. napján kelt megkeresésemmel egyeztetést kezdeményeztem** a Magyar Állam képviseletében eljáró **Nemzeti Vízművek** **Zrt-vel** (NV Zrt.) az átvétel lehetséges részleteiről. Ezzel párhuzamosan megkerestem a jelenlegi közérdekű szolgáltató Nyírségvíz Zrt-t, a HBVSZ Zrt-t, illetve a hatóságként eljáró MEKH-t is.

Ennek eredményeként **személyes egyeztetésre is sor került** NV Zrt. megbízásából eljáró Tiszai Regionális Vízművek Zrt. (TRV Zrt.) képviselői és a Nyírségvíz Zrt. képviselői jelenlétében.

Az egyeztetések során körvonalazódott az az elképzelés, hogy az állam részére történő átadás **járható út önkormányzatunk részére, melyet az alábbi tények is alátámasztanak:**

* Több közfeladat esetében is látható már az a tendencia, hogy előtérbe kerül az állami irányítás egyes feladatellátások vonatkozásában. Effelé mutat a víziközmű szolgáltatásról szóló törvény azon módosítása, mely lehetővé teszi az ellátásért felelő önkormányzatok számára, hogy átadja a Magyar Állam részére az ellátás felelősségét, és az ahhoz kapcsolódó vagyont.
* Víziközmű rendszerünk elavult, az eszközök folyamatos pótlása, a gazdaságos működtetés fenntartása anyagi ráfordítást igényel mind a tulajdonos önkormányzatok, mind az üzemeltető részéről. Egyre több beruházás lenne szükséges, egyre drágábban (benzin, bérek, stb.), azonban a felmerülő megnövekedett költségeket saját költségvetésből fedezni nem tudjuk.
* A Nyírségvíz Zrt. esetében sem tudjuk, hogy milyen gondot fog okozni működésében a jelenlegi gazdasági helyzet, hiszen tudjuk, hogy a szolgáltatók is nehézségekkel szembesülnek.
* Amennyiben nem az államnak, hanem víziközmű szolgáltatónak adjuk át, abban a konstrukcióban a szolgáltató csupán bérleti díj ellenében, annak mértékéig fejleszt. Ezen felüli fejlesztéshez az önkormányzat forrással nem rendelkezik, továbbá fenntartóként a rendszer egészének biztonságosságáról sincs információnk. Ezek miatt is alapvetően indokolt és szükségszerű az állapotfelmérés. Állami fenntartás esetén nagyobb eséllyel valósulhat meg a rendszer folyamatos korszerűsítése;

Az **Integrációs Program legfőbb célja egyezik az önkormányzat legfőbb céljával** ebben a kérdésben, azaz, hogy az érintett térségben a **víziközmű ellátása biztonsága mindenekfelett biztosított legyen**, az ivóvíz – és szennyvíz szolgáltatás a fogyasztók részéről fennakadásmentesen igénybe vehető maradjon.

Az NV Zrt. arról tájékoztatott, hogy amennyiben a MEKH részéről adott – **2022. szeptember 2. – határidőig nem kerül sor az integráció lefolytatására**, a **közérdekű üzemeltetés időtartama meghosszabbítható**. Kérdésemre tájékoztatott továbbá arról, a közérdekű üzemeltetés nem képezi akadályát az integráció lefolytatásának.

Ezt **megerősítette a MEKH állásfoglalása** is, mely szerint, ha a közérdekű üzemeltetés időtartama alatt a víziközmű tekintetében **nem kerül megkötésre üzemeltetési szerződés**, a vonatkozó jogszabályok értelmében **a közérdekű kijelölés meghosszabbítható**, vagy új közérdekű üzemeltető jelölhető ki.

Az integrációs programban való részvételhez **első lépésként a tulajdonos önkormányzatoknak – Tiszavasvári és Szorgalmatos – előzetes döntést kell hozni a víziközmű vagyon és az azt működtető vagyon államra történő ingyenes átruházásáról**.

A szándék **közlését követően megkezdődik a vizsgálati szakasz**, mely során feltérképezésre kerülnek a nemzeti Vízművek Zrt. részéről az átadni kívánt vagyon gazdasági, jogi, és műszaki vonatkozásai. **A körülmények tisztázását követően kerülhet sor a tranzakciós megállapodás megkötésére**.

Tájékoztatom a Képviselő-testületet, hogy egyeztetést folytatok a korábbi üzemeltető HBVSZ Zrt-vel, és a jelenlegi üzemeltető Nyírségvíz Zrt-vel a víziközmű működtető vagyon és a rendszerfüggetlen vagyonelemek két szolgáltató közötti átadása kérdésében.

Jelen döntés **még csak előzetes szándéknyilatkozat** arra vonatkozóan, hogy az **Integrációs Programban az önkormányzat részt kíván venni. Ezt követően indulhat el a vizsgálati szakasz az NV Zrt. részéről szorosan együttműködve az önkormányzattal, melynek eredményeként kimutatásra kerülnek azok a költségeket, amelyek esetlegesen az integráció kapcsán felmerülnek.**

**Az állami átadásról szóló végleges döntés ennek ismeretében hozható meg a tranzakciós megállapodás elfogadásával.**

**III. Fentieket összegezve tehát az integrációs folyamat elindításához a határozat-tervezet mellékletét képező szándéknyilatkozat elfogadása szükséges, melyet az alábbi jogszabályhelyek alapoznak meg:**

A helyi önkormányzat tulajdonában álló **víziközmű** a nemzeti vagyonról szóló 2011. évi CXCVI. törvény (Nvt.) 5. § (5) bekezdés a) pontja alapján a helyi önkormányzat **korlátozottan forgalomképes törzsvagyonát** képezi.

E korlátozottan forgalomképes törzsvagyon-elem és annak részei ugyanakkor **az állam javára átruházhatók**: ennek lehetőségét teremti meg ugyanis általános jellegű szabályozással az Nvt. 14. § (1) bekezdése, speciális jellegű szabályozással pedig a víziközmű szolgáltatásról szóló törvény (Vksztv.) 5/H. § (2) bekezdése:

*„Nvt. 14. § (1) Amennyiben törvény a helyi önkormányzat feladatát más helyi önkormányzat feladataként vagy állami feladatként, illetve állami feladatot helyi önkormányzat feladataként állapít meg, a feladat ellátását közvetlenül szolgáló és ahhoz szükséges helyi önkormányzati, illetve állami vagyonnak a feladatot átvevő részére történő tulajdonba adása nyilvántartási értéken való átvezetéssel, ingyenesen történik. Ez a rendelkezés arra az esetre is vonatkozik, ha az állam vagy az önkormányzat a közfeladat részét képező feladatot ad át, és ennek a feladatnak az ellátását közvetlenül szolgáló és ahhoz szükséges vagyonelem tulajdonjoga kerül ingyenesen átruházásra.”*

*„Vksztv.5/H. (2) Az ellátásért felelős önkormányzat a víziközmű-vagyon, illetve a tulajdonában álló víziközmű működtető eszköz tulajdonjogát térítésmentesen, nyilvántartási értéken történő átvezetéssel is átruházhatja az államra, ha a víziközmű-rendszeren kizárólagos vagy az állammal közös tulajdonnal rendelkezik.”*

Jelen döntéssel **az integrációs folyamat elkezdődik**, majd a vizsgálati szakasz lezárultát követően, **újabb testületi döntés alapján** **kerülhet sor a csatlakozás egyedi feltételeit tartalmazó tranzakciós megállapodás elfogadására és aláírására.**

A vizsgálati szakasz lefolytatásához az integrációs javaslat kidolgozását célzó **együttműködési megállapodás kötése szükséges a** NV Zrt.-vel, melynek **célja teljes körű együttműködés az integráció előkészítésében és lebonyolításában.**

Tájékoztatom a Képviselő-testületet, hogy mivel Tiszavasvári és **Szorgalmatos** víziközmű rendszerén a két önkormányzat **közös tulajdonnal** rendelkezik, ezért az integrációban való részvételhez **a két önkormányzat egybehangzó döntése szükséges**. Szorgalmatos Község polgármester megküldte részemre Szorgalmatos Község önkormányzatának elvi döntését a csatlakozási szándékról. Következő lépésként jelen szándéknyilatkozat elfogadására felkértem Szorgalmatos Község önkormányzatát is.

Fentiek alapján javaslom, hogy a K**épviselő-testület az előterjesztés megtárgyalását követően hozza meg döntését a határozat-tervezet szerint.**

Tiszavasvári, 2022. augusztus 26.

**Szőke Zoltán**

**polgármester**

**határozat-tervezet**

**Tiszavasvári Város Önkormányzata**

**Képviselő-testülete**

**…./2022. (VIII.30.) Kt. számú**

**határozata**

**Szándéknyilatkozat a víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásáról**

Tiszavasvári Város Önkormányzata Képviselő-testülete„*Szándéknyilatkozat* a *víziközmű vagyon és ahhoz kapcsolódó feladatellátási kötelezettségek Magyar Állam terhére történő átruházásáról”* szóló előterjesztéssel kapcsolatbanaz alábbi döntést hozza:

1. **Kinyilvánítja azon szándékát**, miszerint az őt terhelő **víziközmű-szolgáltatás** biztosítása vonatkozásában fennálló ellátási kötelezettségének és a tulajdonában álló víziközmű vagyonnak a **Magyar Államra történő önkéntes átruházására irányuló Integrációs Programban részt kíván venni.**

**Határidő**: azonnal **Felelős:** Szőke Zoltán polgármester

2. Felhatalmazza a polgármestert, hogy a vizsgálati szakasz lefolytatásához az integrációs javaslat kidolgozását célzó **együttműködési megállapodást -** melynek **célja teljes körű együttműködés az integráció előkészítésében és lebonyolításában – kösse meg** a Magyar Állam nevében eljáró tulajdonosi joggyakoroló **Nemzeti Vízművek Zrt.-vel.**

**Határidő**: azonnal **Felelős:** Szőke Zoltán polgármester

2. Felkéri a polgármestert, hogy

2.1. a döntésről tájékoztassa a Magyar Állam nevében eljáró tulajdonosi joggyakoroló Nemzeti Vízművek Zrt. képviselőjét;

2.2. kezdeményezze a Magyar Energetikai és Közmű-szabályozási Hivatal határozatában megjelölt határidő meghosszabbítását.

**Határidő**: azonnal **Felelős:** Szőke Zoltán polgármester